b'\n_START_ARTICLE_\nTinea svenssoni\n_START_SECTION_\nUtseende\n_START_PARAGRAPH_\nEn liten til middelsstor (vingespenn 9-16 millimeter), gr\xc3\xa5brun m\xc3\xb8ll. Antennene er tr\xc3\xa5dformede og vel to tredjedeler s\xc3\xa5 lange som forvingene. Forkroppen og forvingene er gr\xc3\xa5brune, hodet noe lysere, forvingen har en liten, m\xc3\xb8rkere flekk i den ytre delen. Arten er ganske lik flere andre arter i slekten Tinea. Bakvingene er blekt gr\xc3\xa5brune.\n_START_SECTION_\nLevevis\n_START_PARAGRAPH_\nDenne arten ble f\xc3\xb8rst beskrevet i 1965 og den er regnet for \xc3\xa5 v\xc3\xa6re forholdsvis sjelden. Den lever i gamle fuglereir, der larvene eter fj\xc3\xa6r og annet d\xc3\xb8dt, animalsk materiale. Den er blant annet funnet i reir av l\xc3\xa5vesvale og i fuglekasser med kvinand-reir. De voksne m\xc3\xb8llene finnes i juli-august.\n_START_SECTION_\nUtbredelse\n_START_PARAGRAPH_\nDen ser ut til \xc3\xa5 ha en ganske begrenset utbredelse og er bare kjent fra Norge, Sverige, Finland, Estland og Latvia. I Norge er den funnet i Oslo-omr\xc3\xa5det og i indre str\xc3\xb8k nord til Nord-Tr\xc3\xb8ndelag.'